איציק אוחנון

איציק (יצחק) אוחנון (נולד ב-15 בפברואר 1980) הוא כדורסלן עבר ישראלי ששיחק בעמדות הפאוור פורוורד והסנטר גובהו 2.06 מטרים. אוחנון גדל בבת ים והחל את קריירת המשחק שלו במכבי בת ים החל מגיל קט סל. הוא אחיהם הבכור של הכדורסלנית ליאל אוחנון ואליאב אוחנון. איציק אוחנון שיחק בנוער של מכבי רעננה, אך פרץ כשעבר לשחק במדי הקבוצה הבוגרת של הפועל גליל עליון בעונת 1999/2000 בליגת העל בכדורסל. במסגרת אליפות אירופה לנבחרות עתודה בשנת 2000 היה אוחנון חלק מהסגל שהגיע לגמר האליפות וזכה במדליית הכסף. בעונת 2000/2001 שיחק אוחנון במדי בני הרצליה, ואת עונת 2001/2002 שיחק במדי הפועל ירושלים איתה הגיע עד לחצי גמר גביע ספורטה. בשנת 2002 גויס אוחנון על ידי אוניברסיטת סנט לואיס מארצות הברית והחל לשחק במדיה בקונפרנס ה-USA ובמסגרת ה-NIT. חלק מלימודיו באוניברסיטה שולמו על ידי מלגה. בתחילת שנתו הראשונה במוסד עורר סערה תקשורתית בארצות הברית כאשר דיבר כנגד אפשרות של תקיפה אמריקאית בעיראק או במפרץ הפרסי שכן הדבר יגרור לתגובת נגד של אותן המדינות דווקא כנגד ישראל בה הם רואים "שליחה של אמריקה במזרח התיכון". בהיותו באוניברסיטה הכיר את מאלה בראיין, דוגמנית גבוהה (1.80 מ') אפרו-אמריקאית ממוצא קריביאני, שלימים תיהפך לאשתו הראשונה. בעונתו הראשונה הקבוצה הודחה כבר בסיבוב הראשון של טורניר ה-NIT, בעונתו השנייה היא הודחה בסיבוב השני של אותו הטורניר. בעונה האחרונה שלו בקבוצה (2004/2005) נבחר ל-MVP שלה בטקס הוקרה שנערך לו בקמפוס אוניברסיטה, באותה העונה הוביל את קבוצתו בריבאונדים למשחק (5.4), היה השני בנקודות (11.8) והצטיין בקליעה מקו העונשין (52.7%) אך קבוצתו סיימה במקום השלישי בקונפרנס בו שיחקה. אוחנון, שניהל מגעים עם מקדוניקוס מליגת העל היוונית בכדורסל, חזר לישראל ב-2005 והצטרף להפועל ירושלים של ארז אדלשטיין בשל התחייבות חוזית שבה החזיק, אך בפועל סופסל למשך רוב עונת 2005/2006 בה הגיעה הקבוצה עם כוכבים ישראליים וזרים שהגיעו בתמיכתו הכספית של ארקדי גאידמק עד לחצי גמר גביע יול"ב ולגמרי גביע המדינה בכדורסל והפיינל פור הישראלי. לקראת עונת 2006/2007 עבר לשחק בעירוני רמת גן של המאמן החדש, רובי בלינקו, בה נתן עונה מוצלחת עם ממוצעים של 10.6 נקודות ו-4.3 ריבאונדים למשחק ב-22 דקות ועזר למועדון לשרוד בליגת העל בכדורסל. אוחנון עורר סערה תקשורתית כנגדו מצד מאמן הנבחרת דאז, צביקה שרף, ויו"ר איגוד הכדורסל בישראל דאז, ירמי אולמרט, לאחר שסירב לשחק במדי נבחרת ישראל בכדורסל בקיץ של 2007 לצורך ליווי של אשתו במסע צילומים בדרום אפריקה. ב-19 ביולי 2007 חתם לשנתיים בלוון ברס מליגת הכדורסל הבלגית שאומנה על ידי הישראלי יעקב ג'ינו, בעונה הראשונה שלו בקבוצה (2007/2008) היה שחקן בולט אך הקבוצה סיימה במקום התשיעי, בעונה השנייה (2008/2009) שותף ב-21 משחקים והצליח פחות מבחינה אישית אך הקבוצה סיימה במקום השישי. לאחר מכן שב לקראת עונת 2009/2010 לעירוני רמת גן של המאמן דני גוט, אך הפעם הקבוצה לא עמדה ביעדיה ובתום העונה נשרה לליגה הלאומית בכדורסל. למרות זאת, החליט אוחנון שלא לנטוש את המועדון וחתם על חוזה לעונה נוספת במדי הקבוצה ששיחקה את עונת 2010/2011 בלאומית. לאחר מכן פרש מכדורסל מקצועני בגיל 31 בשל פציעה טורדנית. כיום אוחנון נשוי בשנית לישראלית, גר בכרכור ועובד בתחום ההייטק כמנהל בכיר בחברת אינטרנט.. פרופיל, באתר Sports-Reference פרופיל, באתר eurobasket פרופיל, באתר פיב"א פרופיל, באתר היורוליג Art-Up LTD, מנהלת ליגת העל בכדורסל | היסטוריה | קלעי כל הזמנים | איציק אוחנון, באתר basket.co.il ספסל- הבית של הכדורסל הישראלי - אינפורמציה, סטטיסטיקה וחדשות יומיות על כל השחקנים, הקבוצות והליגות, באתר www.safsal.co.il מכללות: 18 נקודות לאוחנון בנצחון סנט לואיס, באתר ynet, 5 בינואר 2003 הסטודנטים שלנו, באתר www.studyamerica.co.il (ארכיון) אמיר בוגן, איציק אוחנון: "מקווה שארה"ב לא תתקוף את עיראק", באתר ynet, 26 בדצמבר 2002 אוחנון נבחר ל-MVP של סנט לואיס העונה, באתר ynet, 14 באפריל 2005 "בת ים: אוחנון חוזר הביתה". ynet. אורכב מ-המקור ב-2020-01-23. נבדק ב-2017-07-23. שגיא ניר‏, איציק אוחנון חתם בלובן, באתר וואלה, 19 ביולי 2007 אהוד כהנים, איציק אוחנון חתם בעירוני רמת גן, באתר ynet, 19 באוגוסט 2009 ברק חקלאי, ההחמצות הגדולות של הכדורסל הישראלי, באתר ynet, 11 באפריל 2017 ריאיון עם איציק אוחנון ב-11 בנובמבר, 2016 (כחמש שנים לאחר שפרש) ב"ידיעות חולון"